
Az Európai Parlament,
–	tekintettel a Bizottság Parlamenthez és Tanácshoz intézett javaslatára (COM(2025)0639),
–	tekintettel az Európai Unió működéséről szóló szerződés 294. cikkének (2) bekezdésére és 207. cikkének (2) bekezdésére, amelyek alapján a Bizottság javaslatát benyújtotta a Parlamenthez (C10‑0247/2025),
–	tekintettel az Európai Unió működéséről szóló szerződés 294. cikkének (3) bekezdésére,
–	tekintettel az illetékes bizottság által az eljárási szabályzat 75. cikkének (4) bekezdése alapján jóváhagyott ideiglenes megállapodásra és a Tanács képviselőjének 2026. január 9-i írásbeli kötelezettségvállalására, amely szerint egyetért a Parlament álláspontjával, az Európai Unió működéséről szóló szerződés 294. cikkének (4) bekezdésével összhangban,
–	tekintettel eljárási szabályzata 60. cikkére, 
–	tekintettel a Nemzetközi Kereskedelmi Bizottság jelentésére (A10-0254/2025),
1.	elfogadja első olvasatban az alábbi álláspontot[footnoteRef:1]; [1:  	Ez az álláspont lép a 2025. december 16-án elfogadott módosítások helyébe (Elfogadott szövegek, P10_TA(2025)0315).] 

2.	tudomásul veszi a Bizottság ezen állásfoglaláshoz csatolt nyilatkozatát, amelyet az Európai Unió Hivatalos Lapjának C sorozatában tesznek közzé;
3.	felkéri a Bizottságot, hogy utalja az ügyet újból a Parlamenthez, ha javaslatát másik szöveggel váltja fel, lényegesen módosítja vagy lényegesen módosítani kívánja;
4.	utasítja elnökét, hogy továbbítsa a Parlament álláspontját a Tanácsnak és a Bizottságnak, valamint a nemzeti parlamenteknek.

MELLÉKLET A JOGALKOTÁSI ÁLLÁSFOGLALÁSHOZ
A Bizottság nyilatkozata az importált agrár-élelmiszeripari termékekre alkalmazott termelési előírásokról és az SPS-ellenőrzésekről az (EU) 2026/687 rendelet[footnoteRef:2] elfogadása alkalmából [2:  	HL L, 2026/687, 2026.3.19., ELI: http://data.europa.eu/eli/reg/2026/687/oj.] 

A mezőgazdaságra és az élelmiszerekre vonatkozó stratégiai jövőképben a Bizottság bejelentette az importált termékekre – különösen az állatjólétre és a növényvédő szerekre – alkalmazott termelési előírások szorosabb összehangolására irányuló terveit.
Ami a növényvédő szereket illeti, a jövőképben szerepel az az elv, hogy az EU-ban egészségügyi és környezetvédelmi okokból betiltott legveszélyesebb növényvédő szereket nem szabad importált termékeken keresztül visszaengedni az EU-ba; ennek célja egyrészt, hogy ne kerüljenek versenyhátrányba az uniós mezőgazdasági termelők és az agrár-élelmiszeripari ágazat, másrészt pedig hogy teljesüljenek a fogyasztók elvárásai. Ennek előmozdítása érdekében a Bizottság 2025. november 25-én tanulmány elkészítésére adott megbízást egy olyan hatásvizsgálat előkészítéseként, amely e megközelítés várható hatásait fogja áttekinteni. Az eredmények fényében a Bizottság adott esetben javaslatot tesz majd az alkalmazandó jogi keret módosítására. Az előzetes tanulmány várhatóan 2026 nyarára készül el, a hatásvizsgálat következő lépéseire pedig azt követően kerül majd sor. Bár a hatályos uniós jogszabályok már most is védik a fogyasztókat és biztosítják, hogy minden, forgalomba hozott élelmiszer megfeleljen a magas szintű egészségügyi és biztonsági normáinknak, a Bizottság továbbra is elkötelezett amellett, hogy szorosabban összehangolja az importált termékekre vonatkozó termelési előírásokat, egyenlő versenyfeltételeket biztosítson mezőgazdasági termelőink számára, és fenntartsa a fogyasztóvédelem szintjét.
Időközben a Bizottság az élelmiszer-biztonsági egyszerűsítési csomagra vonatkozó, 2025. december 16-i javaslat keretében a jelenlegi jogszabályok módosítását javasolta annak előírása érdekében, hogy az Unióban nem jóváhagyott és bizonyos különösen veszélyes tulajdonságokkal rendelkező anyagok esetében a szermaradék-határértékek (MRL-ek) nullában is megállapíthatók legyenek, amennyiben a hatásvizsgálat eredménye alapján ezt helyénvalónak ítélik.
Ami az állatjólétet illeti, a Bizottság 2025. december 17-én zárt le egy nyilvános konzultációt a gazdaságban tartott állatok jólétére vonatkozó uniós jogszabályok felülvizsgálatáról egyes állatok tekintetében, többek között arról, hogy az állatok és állati termékek behozatalára egyenértékű állatjóléti előírásokat kell-e alkalmazni, és ha igen, milyen mértékben. A hatásvizsgálatot követően a Bizottság elő fogja terjeszteni a vonatkozó javaslatokat.
Ami az importellenőrzéseket illeti, a Bizottság 2025. december 9-én bejelentette, hogy valamennyi harmadik országban fokozni és javítani kívánja a közvetlenül a helyszínen végzett ellenőrzéseket, beleértve a Mercosur-országokból származó élelmiszer-behozatalt is. A Bizottság 2026. január 1-jétől kezdődően a következő két évben 50%-kal növelni fogja a nem uniós országokban végzett, exporttal kapcsolatos ellenőrzéseit, valamint fokozni fogja a nem megfelelő áruk és országok nyomon követését, és az ellenőrzések gyakoriságát ezekhez igazítja. Emellett a fő belépési pontokon meg fogja erősíteni az EU-n belüli ellenőrzések szintjét. E tekintetben a Bizottság több ellenőrzést fog végezni a tagállamokban annak biztosítása érdekében, hogy a határokon végzett ellenőrzések teljes mértékben megfeleljenek az uniós előírásoknak, és támogatást nyújt a tagállamoknak ezen ellenőrzések megfelelő elvégzéséhez. A Bizottság külön uniós munkacsoportot fog létrehozni az importellenőrzések hatékonyabbá tétele érdekében. A munkacsoport elsősorban a növényvédőszer-maradványokra, az élelmiszer- és takarmánybiztonságra és az állatjólétre fog összpontosítani, és mérlegelni fogja az összehangolt uniós nyomonkövetési fellépést az importált termékek esetében.

